
Iepirkuma LVC 2024/107/AC 
ieinteresētajiem piegādātājiem


Par iepirkuma LVC 2024/107/AC nolikumu
1. Jautājums:
Izvērtējot Darbu apjoma sarakstu (DAS), konstatējām, ka tajā nav iekļauta pozīcija "Mobilizācija". Ņemot vērā projekta apjomu un objekta specifiku, lūdzam pasūtītāju precizēt un papildināt DAS ar šo pozīciju, lai nodrošinātu nepieciešamo mobilizācijas darbu iekļaušanu piedāvājumā.
1. Atbilde 
Darbu apjomu sarakstā pozīcija “Mobilizācija” nav paredzēta, jo specifikāciju 2.1. sadaļa “Darba izmaksas” nosaka, ka būvdarbu veicējam katra konkrēta darba izmaksās jāparedz visi ar darba izpildi saistītie izdevumi, to skaitā mobilizācija un demobilizācija.
2. Jautājums:
Projektā ir iekļautas vairākas inženierbūves, kuru būvniecības darbus, īpaši tiltu būvniecībā, iespējams veikt arī ziemas mēnešos. Tā kā ceļu būvdarbi ziemas tehnoloģiskajā pārtraukumā tiek apturēti, lūdzam pasūtītāju izvērtēt iespēju atļaut tiltu būvdarbu turpināšanu arī ceļu būvnieku pārtraukuma laikā.
Lai nodrošinātu efektīvu darba izpildi un novērstu liekus pārtraukumus, iesakām noteikt darbu izpildes termiņu, vadoties pēc darba pabeigšanas datuma, nevis kalendārajām dienām. Pašreizējais termiņš paredz darbu uzsākšanu ne vēlāk kā 2025. gada 7. aprīlī un izpildes laiku 350 dienu ietvaros. Tas nozīmē, ka ceļu būvdarbi varētu tikt pārtraukti ziemas tehnoloģiskajā pārtraukumā aptuveni 2025. gada 2. novembrī (pēc 210 darba dienām) un atsākti tikai 2026. gada aprīļa beigās vai maija sākumā. Rezultātā objekta darbu pabeigšana varētu notikt ap 2026. gada 30. septembri.
Atļaujot tiltu būvdarbu veikšanu ziemas tehnoloģiskajā pārtraukumā, būtu iespējams:
· Efektīvāk izmantot darbaspēku,
· Uzlabot kopējo ekonomisko situāciju,
· Mazināt slogu uz valsts budžetu, jo bieži vien ziemā darbinieki tiek atlaisti darba trūkuma dēļ.
Lūdzam apsvērt šo priekšlikumu, lai veicinātu darba organizācijas efektivitāti un nodrošinātu savlaicīgu projekta izpildi.
2. Atbilde 
Iepirkuma nolikuma 4. pielikuma “Līguma projekts” 5.2. punkts norāda kopējo līguma izpildes termiņu, kurā jāveic visi paredzētie darbi un netiek izdalīti atsevišķi darbi ar citādākiem līguma nosacījumiem un izpildes termiņu. Pretendentam ir iespēja izvēlēties izmantot ziemas tehnoloģisko pārtraukumu nepiemērotu klimatisko apstākļu dēļ, pārtraucot visus līgumā paredzētos darbus, vai turpināt tiltu būvdarbus, taču turpinot skaitīt līgumā paredzēto termiņu (350 dienas) un piesaistot tādus resursus, lai visi darbi tiktu pabeigti noteiktajā termiņā. Nosakot būvdarbu izpildes termiņu, pasūtītājs ir ņēmis vērā to, ka ceļu izbūves darbiem nepieciešamais termiņš ir mazāks nekā 350 dienas un tiltu būvdarbus varētu veikt arī periodā, kad ceļu darbi nenotiek.  

